He Niniwe, deungoe kheueh nyoe! Nyang keuneuk peurusak gata ka trok jiteuka! Jaga kheueh kuta-kuta peutahanan! Jaga kheueh teuma bubena rot! Meusiab kheueh keu tajak muprang. (
2 Keubit, TUHAN geupeupuléh keumeugahan Israel, mangat jeuet lagée yoh ilée, sigohlom jireubot lé musoh-musoh jihnyan.)
3 Peurisai musoh wareuna jih mirah, dan seuragam awaknyan lagée darah. Musoh ka siab keuneuk jirungköm. Lagée apui, beuso geuritan jihnyan meukilat. Bandum guda awaknyan jilumpat-lumpat.
4 Bak rot ueh, bubena geuritan jijak deungon beubaih. Nibak padang, awaknyan jimeulet-let. Deuh jih lagée suwa nyang hu meuble-ble, jimeulet tajam lagée geulanteue.
5 Bubena peuwira jimeuhôi maju; awaknyan meugantoh-gantoh watée jiseureubu.
6 Babah pintoe ié banmandum krueng ka habéh teuhah, dan subra kheueh bansaboh meuligoe!
7 Ratu ka hase jidrob, deundayang jihnyan áh éuh dan jimo ba-e, awaknyan apoh apah lagée cicém leuek, dan jipeh-peh dada sabab meuduka.
8 Rakyat Niniwe jiplueng meuhambo, lagée ié jiteubiet bak seuneulob nyang hanco. Na teudeungoe su meudumpék, "Piôh, piôh!" teuma hana nyang jitem woe lom.
9 Reupah kheueh bandum méuh dan pirak awaknyan! Hareuta nyang na bak banda nyoe keubit meulimpah ruwah!
10 Niniwe ka hanco, seungue dan tho kreng. Até ka jeuet keutabeue sabab teumakot. Teuôt ka jeuet keuleumoh dan yo meukot-kot. Muka bandum ureuëng ka jeuet keupucat dan masam.
11 Dipat kheueh banda nyan bak saát nyoe? Banda nyang lagée guha teumpat singa meu uempueng? Teumpat aneuëk-aneuëk singa teubri makheun, teumpat tujuan singa agam dan singa inong, teumpat nyang aman keu aneuëk-aneuëk jih.
12 Yoh masa ilée disinan singa jiteugöm mangsa jih, dan jipriek-priek disinan keu inong dan aneuëk-aneuëk jih. Lam uempueng singa nyan ka habéh peunoh deungon uengkot-uengkot sie hase jipeucrok lé singa nyan.
13 "Ulôn nyoe musoh gata," geupeugah lé TUHAN Nyang Mahakuasa. "Geuritan-geuritan gata Ulôn tot habéh. Sipa-i gata maté dimideuen prang, dan Ulôn kucok peue-peue mantong nyang ka gata cok bak ureuëng laén. Peue-peue nyang jituntut lé bandum utosan gata hana teudeungoe le."
Wordproject® is a registered name of the International Biblical Association, a non-profit organization registered in Macau, China.